《起伏龙行呈张元亮》
宋代·王质

使君寸丹通九渊，冷彻龙胆惊不眠。掣关稽首玉帝前，青霓影里一粲鲜。

群龙下走如奔泉，电旗掀舞雷车旋。怒蛟腾起缠阴涎，四海五湖归一髯。

黄尘白沙飞满川，顷刻变作声潺湲。何人此手有此拳，敛散风雨麾云烟。

一州千里十万廛，翻覆歉岁为丰年。云花缭绕金连钱，使君倚鞚将朝天。

千珠万玉倾箱圆，夕阳扪腹秋风边。此时可怀不可瞻，何不留取黄金鞭。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。